આ પ્રોજેક્ટમાં સાસણગીરમાં જોવા મળતાં સિંહ, ચિત્તા, કાળિયાર, ચિત્તલ, અજગરની પૂર્ણ કદની પ્રતિકૃતિઓ મૂકવામાં આવી છે. સાસણગીરની જેમ જ એરપોર્ટમાં મુકાયેલી પ્રતિકૃતિમાં પણ સૂકા ઘાસનો ઉપયોગ કરાયો છે. આ પ્રતિકૃતિ પારદર્શી કાચની પેનલથી ડોમેસ્ટિક એરપોર્ટના ડિપાર્ચર-એરાઇવલ વિભાગમાંથી જોઈ શકાય છે. ઇન્ટરએક્ટિવ મિડિયા ઉપકરણથી ગીરના જંગલમાં સાંભળવા મળતી સિંહની ત્રાડ-પક્ષીઓના અવાજના કારણે ગીરના જંગલનું અસલ – તાદશ વાતાવરણ સર્જવામાં આવ્યું છે. આ પ્રતિકૃતિમાં નવ સિંહ તળાવમાં એકસાથે પાણી પીતા હોય તેવા વિખ્યાત ફોટોગ્રાફર સુલેમાન પટેલના અમર થઈ ગયેલા ફોટોની યાદ અપાવતી પ્રતિકૃતિ પણ જોવા મળે છે.